Sebeslavce

**Sebeslavce** sú osada resp. majer, v súčasnosti časť Blatnice v okrese Martin. Nachádzajú sa približne  od Blatnice.

## Dejiny
Spomína sa v roku 1230 ako *terra Scebeslou*, 1271 ako *Zoboslo*, 1294 ako *Zebezlouch* a 1786 ako *Sebeszlawce*.

Prvá písomná zmienka o Sebeslavciach je z roku 1230, kedy sa spomína ako „Zem Sebeslova“, ktorú daroval kráľ Ondrej II. Buhekovi a Markovi za ich verné služby proti Rusom. V roku 1233 ju župan Donč daroval Folkušovi a Ipolovi, neskoršie patrila panstvu hradu Blatnica. V roku 1785 sa spomínajú už len ako osada.

V roku 2020 sa v súčasných Sebeslavciach pod kopcom Konuš začala pripravovať domová výstavba *Gader Villas* s celkovou výmerou 14,5 ha.

## Obyvateľstvo
V roku 1785 mali 10 domov a 85 obyvateľov, v roku 1828 7 domov a 54 obyvateľov.

## Kultúra a zaujímavosti
### Archeológia
* V mohyle v Sebeslavciach bol nájdený Blatnický meč. Meč slovenského veľmoža z polovice 8. storočia patril bojovníkovi z radov vysoko postavenej staroslovenskej šľachty. Blatnický meč vyrobili z damascénskej ocele a kovali ho tradičným spôsobom na drevenom uhlí. Jeho rúčka je zo strieborného plechu, pozlátená 24-karátovým zlatom a sú do nej vsadené červené rubíny. Roľník, ktorý meč našiel v 19. storočí, ho odovzdal grófovi Révaiovi (Révay) v Blatnici a ten ho venoval budapeštianskemu múzeu, kde je vystavený dodnes. Posledný raz mohli Slováci vidieť originál Blatnického meča v roku 2002 počas výstavy „Stredná Európa okolo roku 1000“ na Bratislavskom hrade. Jeho kópia je vystavená v Slovenskom národnom múzeu v expozícii pod Hradom.

### Pamiatky
* Podľa historických prameňov sa v bývalej obci nachádzali 4 zemianske kúrie, patriace rodom Durdík, Lačný, Thomko a Benický. Tieto kúrie však zanikli už v 15. storočí.

* Rímskokatolícky kostol svätého Ondreja, jednoloďová pôvodne gotická stavba s polygonálnym ukončením presbytéria, bez veže, z 13. storočia. Spolu so zánikom obce význam kostola upadol a v priebehu 18. storočia a prvej tretiny 19. storočia bol nevyužívaný a chátral. Súčasná stavba je halový klasicistický objekt s pravouhlym ukončením presbytéria, bez veže. Vznikol s použitím zvyškov pôvodnej stavby na podnet barónov Jána a Juraja Révaiovcov. Z gotickej etapy sa dochoval pôvodný portál vo forme lomeného oblúka. Zariadenie kostola je rustikálne, z obdobia klasicistickej prestavby kostola. Nachádza sa tu závesný obraz sv. Ondreja, drevená rustikálna empora a lavice. Do konca 20. storočia sa v ňom slúžili omše, dnes je pre verejnosť uzavretý. Za kostolom sa nachádzajú zvyšky cintorína. Kostol má hladké fasády s termálnymi oknami, strecha je valbová s malou nadstavanou zvonicou. 

## Galéria

Obrázok:Blatnica, Sebeslavce1.jpg|Pohľad od Blatnice
Obrázok:Blatnica, Sebeslavce2.jpg|Pohľad spod kostola
Obrázok:Sebeslavce.jpg|Pohľad spod kostola
Obrázok:Sebeslavce, kostol sv Andreja DSC 0211.jpg|Kostol sv. Ondreja od osady
Obrázok:Kostol Sebeslavce1.jpg|Gotický portál kostola
Obrázok:Kostol Sebeslavce2.jpg|Kostol od cintorína
Obrázok:Kostol Sebeslavce3.jpg|Predstavaná zvonica
Obrázok:Kostol Sebeslavce4.jpg|Južný pohľad na kostol
Obrázok:Kostol Sebeslavce5.jpg|Kostol od cintorína


## Referencie

## Externé odkazy
* Oficiálna stránka obce Blatnica
* Apsida.sk- profil gotického kostola

Kategória:Slovenské obce zaniknuté zlúčením
Kategória:Miestne časti na Slovensku
Kategória:Blatnica